Fis-17 ta' Ġunju 2015, il-Presidenza tal-Kunsill u l-Parlament Ewropew laħqu ftehim dwar regolament biex itejbu t-trasparenza tas-self ta' titoli u tranżazzjonijiet ta' riakkwist Ir-regolament ser isaħħaħ l-istabbiltà finanzjarja billi jiżgura li l-informazzjoni dwar l-hekk imsejħa tranżazzjonijiet ta' finanzjament tat-titoli tiġi rrapportata b'mod effiċjenti lir-repożitorji tat-tranżazzjonijiet u l-investituri f'intrapriżi għal investiment kollettiv. It-trasparenza mtejba ser tipprevjeni lil banek u intermedjarji finanzjarji oħra milli jippruvaw jevitaw ir-regolament billi jċaqilqu partijiet mill-attivitajiet tagħhom għas-settur bankarju parallel li jkun irregolat inqas. Tranżazzjonijiet ta' finanzjament tat-titoli, li ta' spiss jitwettqu mis-settur bankarju parallel , jikkonsistu minn kwalunkwe tranżazzjoni li tuża assi li jappartjenu lill-kontroparti biex jiġġeneraw finanzjament. Dawn jinvolvu l-aktar l-għoti jew it-teħid b'self ta' titoli u komoditajiet, riakkwist (ftehim ta' riakkwist) jew tranżazzjonijiet ta' xiri mill-ġdid li jsiru bil-maqlub, jew tranżazzjonijiet ta' akkwist bil-patt ta' rivendità. Pakkett ta' miżuri Il-Kummissjoni ppreżentat il-proposta tagħha f'Jannar 2014, flimkien ma' abbozz ta' regolament dwar ir-riforma strutturali tas-settur bankarju tal-UE. Ir-regolament dwar tranżazzjonijiet ta' finanzjament tat-titoli huwa b'mod partikolari maħsub biex jilqa' kontra r-riskju ta' attivitajiet ta' negozjar bbażata fuq tranżazzjonijiet ta' finanzjament tat-titoli milli jiżviluppaw aktar mingħajr sorveljanza adatta , inkluż barra s-sistema bankarja regolata. Għal dan l-għan, hija tipproponi rekwiżiti ta' trasparenza u rappurtar vinkolanti għal tranżazzjonijiet ta' finanzjament tat-titoli. L-abbozz ta' regolament jintroduċi miżuri li jtejbu it-trasparenza fi tliet oqsma prinċipali: il-monitoraġġ tal-evoluzzjoni ta' riskji sistemiċi fis-sistema finanzjarja b'rabta ma' tranżazzjonijiet ta' finanzjament tat-titoli; l-iżvelar ta' informazzjoni dwar tali tranżazzjonijiet lil investituri li l-assi tagħhom jintużaw f'dawn it-tranżazzjonijiet; attivitajiet ta' riipotekazzjoni, prattika mill-banek jew is-sensara ta' użu mill-ġdid għall-finijiet tagħhom stess ta' kollateral imwiegħed mill-klijenti tagħhom. Passi li jmiss Il-qbil intlaħaq waqt laqgħa ta' trilogu fi Brussell. It-trilogi bdew fit-28 ta' April 2015, wara li l-Kunsill u l-Parlament qablu dwar il-pożizzjonijiet ta' negozjar rispettivi tagħhom f'Diċembru 2014 u Marzu 2015. Il-qbil ser jiġi kkonfermat fi żmien ftit jiem mill-Kumitat tar-Rappreżentanti Permanenti, f'isem il-Kunsill. Ir-regolament imbagħad jiġi ppreżentat, wara reviżjoni mill-ġuristi-lingwisti, lill-Parlament Ewropew għal vot fl-ewwel qari, u lill-Kunsill għall-adozzjoni.